钦定古今图书集成/明伦汇编/氏族典/第053卷 > 韦渊
## 钦定古今图书集成/明伦汇编/氏族典/第053卷 > 韦渊

按《宋史韦渊传》：“渊，显仁太后季弟也。靖康末，官至拱
卫大夫、忠州防御使、勾当军头引见司。金人退，张邦
昌遣渊持书遗康王于济南。王即位，迁亲卫大夫、宁
州观察使，知东上阁门事，同管客省四方馆阁门事。
渊性暴横，不循法度，帝虑其有过，难于行法，遂迁福
建路副总管。渊引疾丐祠，许之。久之，除德庆军节度”
使，召赴行在，除开府仪同三司。太后将入境，乃封平
乐郡王，令逆于境上。既从后归，即令致仕。又诏奉朝
请，迁少师。渊在内不得逞，乞致仕，任便居住，从之。未
几，帝恐其肆横于外，复诏落致仕，还居赐第。太后朝
景灵宫，渊见后，出言诋毁，诏侍御史余尧弼即其家
鞫治。渊具状诬罔，责授宁远军节度副使，袁州安置，
数年，复故职。累迁太保、太傅。卒赠太师。子三人：讯、谦、
谠。